Það skal viðurkennt að ég bæði dauðöfunda og finn til með þeim íslensku stuðningshermönnum sem eru núna að ferja sig þvert yfir Frakkland til Nice . Auðvitað vilja allir sem hafa tekið þátt í þessari ótrúlegu upplifun sem EM-ævintýri Íslands er vera hér áfram og klára mótið . En sársaukinn sem fylgir því að deila litlum vistaverum með þvölum , og sífullum vinum og / eða ættingjum með krónískar meltingatruflanir í enn eina vikuna er augljóslega farinn að taka sinn toll af ýmsum . Menn ( þessi tegund stuðningsmanna eru að langmestu leyti menn ) sem maður hitti í St. Etienne ferska og sumarlega eru nú orðnir þrútnir og Breta-sólbrunnir með gleraugnaför . Menn sem eru rétt um þrítugt og uppúr líta allt í einu út fyrir að vera 65 ára . Ef maður rekst á þá að morgni þá sést tómleikinn í augunum og óveðurskýið hangandi yfir þeim . Líkamstjáningin segir : mig langar í heimilismat sem kostar ekki 20 evrur á túristabistro , mig langar að sofa í hreinu rúmi en ekki klesstur upp við loðna og aðeins of þunga ferðafélagann á ódýrasta hostelinu sem fannst í París , mig þyrstir í rútínu hversdagsins . Auglýsing En eins og Big-Pete sagði í viðtali teknu á Ölveri við öðlinginn Roger Bennett þá er þetta stærsta víkingainnrás á meginland Evrópu síðan á elleftu öld . ( Senuþjófnaður Big Pete er í lok myndbandsins ) . Ef frá er skilin sú litla staðreynd að þessi innrás snýst ekki um morð , gripdeildir og kynferðisbrot heldur að öskra „ ÁFRAAAM ÍÍÍÍSSSLAAAANNDDD “ þá er margt sameiginlegt með stuðningsmannahermönnunum og víkingum til forna . Á hverjum morgni galla þeir sig upp í súran búninginn , þröngva fyrsta drykknum inn í líkamann og ganga svo hreint til verka . Það tók smá tíma að jafna sig á vonbrigðunum í Marseille . En það var líka eitthvað svo stórkostlegt við það að eiga „ meik or breik “ í París á fimmta stærsta velli Evrópu um hvert framhald uppáhaldsfótboltaævintýris allra yrði . Ný sending af ferskum vinum og ættingjum var á leiðinni til að leggja sitt af mörkum og búist var við fleiri Íslendingum á leikinn gegn Austurríki en höfðu verið á hinum tveimur . Eftir því sem árangur íslenska liðsins verður áþreifanlegri þá fjölgar viðhengjunum sem vilja gera hann að sínum . Og kjánalegu uppákomunum í kringum slíkt munu bara verða fleiri á næstunni . Sú fyrsta í keðju slíkra var sjónvarpað fyrirmannapartí við Signubakka þar sem Siggi Hall henti í snittur og elítan sem mætt er hingað til Frakklands gat skálað í kampavíni í friði frá skrílslátum íslenska bolsins . Það var 2007 í loftinu og maður fór ósjálfrátt að hugsa um hvernig heimkoma liðsins verður . Ef hún verður eitthvað í námunda við kjánahrollshryllinginn sem lending Silfurdrengjanna var eftir Ólympíuleikanna í ágúst 2008 þá getum við aðdáendur óþægilegra aðstæðna farið að hlakka til . Vinur minn átti aukamiða á leikinn sem hann var tilbúinn að gefa mér og því ákvað ég að sitja með stuðningsmönnunum í þetta skiptið frekar en í blaðamannastúkunni . Það reyndist kórrétt ákvörðun , enda slíkt miklu skemmtilegra . Leikdagurinn var um margt merkilegur . Þann 22. júní er nefnilega Maradona-dagurinn og nú voru liðin nákvæmlega 30 ár síðan að hann niðurlægði England með andlegri hendi og fáranlegri tækni . Það boðaði gott fyrir Ísland . Ljóst var að Íslendingarnir ætluðu ekki að lenda í sama vanda og í Marseille með að komast inn á völlinn . Það var orðið þéttsetið í íslenska hlutanum einum og hálfum tíma fyrir leik og undirtektirnar með „ Ferðalokum “ , eða hvað sem þetta ungverska lag heitir , voru sterkar . Þótt að Austurríkismenn væru rúmlega 30 þúsund á vellinum en Íslendingarnir „ bara “ tíu þúsund þá var taktur sleginn fyrir baráttuna strax í fyrir-leik-söngnum . Austurríska lagið sem fylgdi á eftir var nefnilega þurrt , langt og hundleiðinlegt . Ísland gat alveg átt þessa stúku . Það var rosaleg samstaða og samhugur hjá Íslendingum . Meira að segja blazermennirnir frá því í St. Etienne voru komnir í landsliðslitina . Ákveðinn ferskleiki fylgdi „ nýju “ stuðningsmönnunum sem mættir voru á sinn fyrsta leik . Og Ríkharður Daðason , sem átti líklega stærstu stund íslenskrar knattspyrnusögu áður en að núverandi landsliðshópur varð til , fær þumal upp fyrir að taka svokallaðan Erik Meijer með því að mæta á völlinn í eigin landsliðspeysu ( Meijer er frægur fyrir að hafa mætt á úrslitaleik Liverpool og AC Milan í meistaradeildinni 2005 í Liverpool-búning með nafnið Meijer ritað aftan á ) . Hjörvar Hafliðason fær slíkan líka fyrir að taka eina einbeittustu úr að ofan rifu sem sést hefur . Það var einstakt að horfa á hvað öllum þessum Íslendingum fannst þetta allt saman einstakt . Þeir upplifðu sig sem sérstaka , nánast útvalda , að fá að sjá þennan leik . Og annar hver þeirra deildi þeirri upplifun auðvitað á samfélagsmiðlum . Umsátrið um Ísland Það er fátt eftir ósagt um leikinn sjálfan . Fyrri hálfleikur var stórgóður að hálfu íslenska liðsins . Stuðningsmennirnir áttu stúkuna og liðið hefði getað skorað fullt af mörkum . Auðvitað vorum við heppnir líka , sérstaklega þegar Austurríkismenn brenndu af réttdæmdu víti og þegar Hannesi Halldórssyni var ekki refsað fyrir boltahangs sem hefði getað endað í hræðileika . En heilt yfir var þetta ljótur fótbolti eins og hann gerist bestur . Loka öllum leiðum andstæðinganna og sækja síðan hratt þegar tækifæri gefst til . Skalla allt burt og setja alla lausa bolta á hættusvæðum mjög langt upp í stúku . Íslenska miðvarðaparið , Kári Árnason og Ragnar Sigurðsson , hljóta að vera menn mótsins hingað til . Ekki bara í íslenska liðinu heldur heilt yfir . What men . Seinni hálfleikur var allt öðruvísi . Austurríska umsátrið um Ísland hófst strax . Og 30 þúsund stuðningsmenn fóru að skipta máli . Síðustu 25 mínúturnar þá ríghélt ég mér í eitthvað handrið þar til hendurnar blánuðu og var flökurt af stressi . Sekúndur liðu eins og mínútur og hverri snertingu okkar manna á boltann inni á vallarhelmingi andstæðinganna var fagnað eins og sigurmarki . Þegar fersku varamennirnir gerðu það sem þeir gerðu á 94 mínútu , og framkvæmdu þar með magnaðasta andartak mótsins til þessa ( sem hefur gert Guðmund Benediktsson heimsfrægan ) , greip mann ofsalega skrýtinn hamur . Einhvers konar lömunartilfinning sem lagaðist síðan á skotstundu þegar adrenalínið skaust upp í hausinn eins og byssukúla . Hér að neðan sést markið upptekið af manninum við hliðina á mér , og sýnir því mitt sjónarhorn á það algjörlega . Maður gat lítið annað gert en að öskra bara „ jááááááá “ síendurtekið og faðmað þvala búka samlanda sinna í kringum sig tilviljunarkennt . Gleðin var svo mikil að maður nennti ekki einu sinni að láta hallærislegt gloryhuntið í forsætisráðherranum , sem mætti inn á grasið til að faðma fótboltamenn , fara í taugarnar á sér . Hreimur í Landi og sonum hefur líklega ekki ímyndað sér þegar hann söng þjóðhátíðarlagið árið 2001 að það myndi hljóma á Stade De France ellefu árum síðar , þar sem tíu þúsund Íslendingar sungu allir með þessu skelfilega leiðinlega lagi af barnslegri ánægju , fyrir framan heimsbyggðina alla . Það eru gæði að vera klár Það er auðvitað búið að ræna þessum leik á mánudag og klæða hann í einhvern íslenskan pólitískan búning þar sem þetta snýst á einhvern afbakaðan hátt um þorskastríð , Icesave , hryðjuverkalög og Evrópusambandið . Verði þeim sem verða að skilgreina allt í lífinu út frá einhverjum slíkum mælistikum að því . Markmið næstu daga verður að leiða slíka sósu framhjá sér . Ég hlakka bara til að horfa á fótbolta . Ummæli Danny Mills , líklega eins slakasta leikmanns sem leikið hefur fyrir enska landsliðið , um að það íslenska væri lið án gæða , hafa vakið nokkra athygli . Þetta er nefnilega einhverskonar mantra í fótboltaheiminum sem er síendurtekin . Að lið sem eru ekki með leikmenn sem búa yfir ofurhraða eða yfirburðartækni , geti ekki gefið 700 sendingar í leik eða eru með svindlkalla eins og Gareth Bale , skorti gæði . En hvað eru gæði ? Það er nefnilega skilgreiningaratriði . Íslenska liðið er skipulagðara , skynsamara og harðara en öll önnur lið í þessari keppni . Það að geta bætt upp fyrir skort á ofurkröftum með því að nýta hvern einasta eiginleika sem þú hefur til hins ítrasta , það eru gæði . Að geta notað höfuðið til að hugsa sig út úr aðstæðum þar sem líkamlegar takmarkanir eru til staðar , það eru gæði . Það getur hver sem er verið með góða tækni , en það getur ekki hver sem er verið klár . Það eru gæði að vera ekki heimskur . Prentaðu það Áætlaðri veru minni á EM er lokið . Heimferð er fyrirhuguð á morgun , laugardag . Það skal viðurkennt að hausinn fór á fullt við að reyna að finna leiðir sem gætu skilað mér til Nice í stað Reykjavíkur á mánudag , sem fælu ekki í sér blöndu af gjaldþroti og skilnaði . En með því að beita skynseminni , eða sjálfsblekkingunni , sannfærði ég sjálfan mig um að það væri taktískur afleikur að fara þangað . Þetta verður nefnilega ekki síðasta leikur Íslands á þessu móti . Eftir að við vinnum England eigum við þrjá aðra eftir . Og þá er best að stefna á nýja utanför þegar kemur að úrslitaleiknum . Líkt og Big-Pete sagði við Roger Bennett þá er Ísland nefnilega að fara að vinna þessa Evrópukeppni . „ YOU CAN PRINT THAT ! “ Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .